Saak oor SMS teen hoë van Implats laat vaar | Netwerk24
Deur Elvira Wood 18 Augustus 2020 10:39
Mark Munroe Foto: Argief
Klagte dat Mark Munroe, uitvoerende hoof van Impala Platinum (Implats) se bedrywighede in Rustenburg, die Wet op Rampbestuur oortree het, is teruggetrek.
Implats sê Dinsdagoggend in 'n verklaring alle strafregtelike klagte teen Munroe en die maatskappy is teruggetrek.
Dit kom nadat Munroe in April 'n SMS aan werknemers gestuur het om hulle in te lig dat dié maatskappy beplan om teen Dinsdag 14 April van sy bedrywighede te hervat.
Sy versoek was aan die hand van die vergunning wat die departement van minerale bronne en energie toe gemaak het, naamlik dat basiese bedrywighede by myne hervat kon word met die oog op instandhoudingsprosesse.
Munroe is in April in die landdroshof in Phokeng, Noordwes, op borgtog van R60 000 vrygelaat.
Johan Theron, Implats-woordvoerder, het toe gesê dis onduidelik hoekom die polisie besluit het die werkers wat teruggeroep is, verrig nié 'n noodsaaklike diens nie.